be ky el cs kk ky ky ky ky ky ru ky ky ky ky ky ky ba ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ky ru tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 29.04.08 - 8-бет: Ыстаканда кантыў бар..•
DF: - Урматтуу коноктор, "Биздин үйдөгү чайлашууга" кош келипсиздер! Бул рубрикада биз жөн гана чай үстүндө сүйлөшөбүз. Ар кайсы темаларда пикир алышабыз…
САКИШ: - Ой, чайлашууңарга кош эле келип калдык. Ушунча бийикте жашайсыңарбы, чыкканча арыктап кеттим. Жөн эле шорулдатып чайдан иче берет турбайбызбы, ээ. Конфет-печеньелердин артканын баштыкка салып дегендей.
DF: - Борончу байкеге кайрылайынчы, сиздин мончоңуз кандай иштеп жатат? Кире беришине "Аюу да бир жылда бир жолу жуунат" деп жазып алыпсыз да.
БОРОНЧУ: - Мончо сонун эле иштеп жатат. Атын болсо тамаша иретинде эле ошентип коюп койдум. Азыр дагы мен мончого түшүп келатам.
DF:- Мончодон сизди баары пивого чакырып тажатпайбы?
БОРОНЧУ: - Жок, антпейт. Пиво десе эсиме түшүп кетти. Илгери мен армиядан келген убакта, билбейм, ошол учурда пиво ичкен модабы же аз беле, иши кылып бир литр банкага пиво куюп, таштын үстүнө коюп алып иччү элек. Анан бир досум мага "Сени качан көрсөм эле пиводон көрөм, ошол жакта эле жүрөт окшойсуң" дейт. Анан мен айттым "Эгер сен мени жалаң пиводон көрүп аткан болсоң, демек, сен дагы пиводо эле жүрөт экенсиң да" дедим.
БОПУШ: - Ошол убакта пиво бир дефицит болду эле го. Тээ Беловодскийде сатып атат экен десе, ошол жакка чейин барчу элек. Же Аламедин-1 ге издеп барчубуз. Артисттер көп ичет деп ойлошот баары. Мурда барган жерден эле сыйлай беришчү. Азыр андай болбой калды. Ичкиликке азыр көп кызыкпай калышты окшойт. Кол да бошобой калды. Кез-кезде чогулуп калып ичип калышпаса… Япониядан бир конок Кыргызстанга келип, эртең менен ипподромдун жанынан өтүп баратат дейт. Ал жерде эки кыргыз сүйлөшүп отурат экен. Япон алардын кийимдеринен эстеп калыптыр. Башка жактарды кыдырып бүтүп, кечке жакын ипподромдун жанынан кайра өтүп баратса, баягылар дагы эле сүйлөшүп турат дейт. Анан таң калып "Бул кыргыздарда жумуш жокпу?" деген экен.
САКИШ: - Сенин мончоң бар турбайбы, эмне бизге айтпай жашынып жүрөсүң?
БОРОНЧУ: - Ой, келгиле. Силер да МАИчилердей болуп атасыңар, жана бул жакка келатсам МАИ чи тосуп алып "Ай, сен телевизордон көрүнбөй каякта жүрөсүң?" дейт. Анан мен "Көчөдө тура бербей телевизор көрбөйсүңбү?" дедим.
САКИШ: - Мончоң канчадан канчага чейин иштейт?
БОРОНЧУ: - Эртең мененден кечке чейин.
САКИШ: - Мага түнкүсүн керек да (күлөт).
БОПУШ: - Япондор десе эсиме түшүп кетти. Бир кыргыз жетекчинин кабылдамасында отуруп калыптыр дейт. Ал жетекчи бирөөгө аябай кыйкырып сүйлөп атат экен. Анан япон "Бул эмнеге эле кыйкырат?" десе, жетекчинин жардамчысы "Каракол деген аябай алыс да, акырын сүйлөсө укпай калат" дептир. Анан япон "Эмне телефондо сүйлөшсө болбойбу?" дептир. Көрсө, жетекчи телефондо ошентип кыйкырып сүйлөп атса, япон бул жөн эле кыйкырып сүйлөгөнү Караколго жетет экен деп ойлогон экен.
САКИШ: - Асел Турдалиеванын окуясы сонун. Анын үйүндө отурабыз. Анан үйүнүн телефону чырылдап калды. Аселди бир жакка чакырып атат. Анан ал "Ий, алтышкам, мен баралбайм го, мен азыр Токмокто жүрбөймүнбү?" дейт. "Анан качан келип каласың?" десе, "Ой, очень поздно келет болушум керек. Давай в следующий раз" деп трубканы койду. Анан мен "Эмне сенин үй телефонуңдун зымы Токмокко чейин жетеби?" десем, "Ии-иий өлбөдүмбү, өлбөдүмбү!" деген эле.
БОПУШ: - Ушул сотка адамды калпычы кылып бүттү. Сакиш "Келатасыңбы?" десе, үйдөн чыга элек болсом дагы "мына, аялдамада турам" деп коем.
БОРОНЧУ: - Уюлдук телефонго аябай көнүп алдык окшойт. Үй телефонуна маяк бергенде өчөсүң да. Анан телефондо сүйлөшүп жатсаң жаныңа башка бирөө келип сүйлөй берет. "Көрүнбөй кеттиң го" деп сураса, "Ой жүрөм" деп жаныңа келип алат.
САКИШ: - Анан дагы телефондо сүйлөп атып эле "Ой, мени карасаң. Мени карасаң" дей беришет го, кайсыл жакты караарыңды билбей каласың.
DF: - "Таңкы катты" алып барып атасыздарбы?
САКИШ: - Негизи биздики бир жылдык эле өмүр да.
БОРОНЧУ: - Бая күнү Мурат байкеге (Кампоско) жолугуп калып "Бизди качан ролго чакырасыз? Кино тартып атасызбы?" десем, "Силерди тартканга болбойт экен, жакшы ролду берип койсом, "той бар эле, барып келейин" деп кете берет экенсиңер" дейт. Бир жолу бир досум келиптир "Мага кыз ала качышып кой" деп. Кызды мен чыгарып беришим керек экен. Ал кызды өмүрү көргөн эмесмин. "Сен өзүңчү?" десем, "Мен бир "Москвичти" жалдап келдим эле, айдоочу базарга индюк алып келди, ошону сатышсаң сага кыз ала качабыз" деп шарт коюп атат" деп индюк сатканы Ош базарга кетти. Ал индюк сатышканча мен ал кызды киного алып чыгышым керек экен. Анан мен ал кыздын жатаканасына барып артисттигиме салып эле "Ой, үйгө келген конокту кир, нан ооз тий деп айтат да" десем, уялып эле "кириңиз" деп калды. Чай ичип отуруп "Таалайбек салам айтып жиберди. Анан киного барып келбейлиби?" десем, "Мен Карабалтага туугандарымдыкына барат элем, ошого базарга барышым керек" деди. "Жүр анда, Ош базарга барабыз" дедим, ал жакта машина даяр да. Ал болсо Аламедин базарына барам деп болбой койду. Анан эмне кылам, Аламедин базарына бардык. Базарда жүрсөк "Индюк алгыла, индюк" деп досумдун үнү чыгып атат, кыз көрүп калбаса экен деп менин тынчым кетип атат. Кудай жалгап көргөн жок. Мен акырын машина каякта экенин сурап алып, ошол жакка алдап алып чыктым. Анан Таалай да чыгып калса, кыз чоочуп кетти. Таалай машинанын алдына отурду. Айдоочу дагы чыгып калды. Машинага отургузуп эле "Сени ала качканы келгенбиз" десек, тамашалап атат деди окшойт. Кантка жакындап калганда мушташты баштады. Токмокко чейин мени токмоктоп барды. Анан чарчап калды окшойт, тынчып калды. Кочкорго барганда машинаны токтотуп коюп "макул болду да" дегенсип, биз түшүп кетиппиз. Келсек эле машинада кыз жок. Качып кетиптир. Таксилер турган жактан араң кармап келип, дагы алып кеттик… Такыр отурбай атат, мен кирип "Эмне эле отурбай жатасың?" десем, "Отурбайм" дейт. "Отурбасаң отурба, жат анда" дедим. Байкуштун курсагы да ачып чарчап калган экен, отуруп калды. Негизи бизде кыз менен эсептешпей туруп эле ата-энеси сүйлөшүп коет эмеспи. Анан кызга бала сүйлөшкөнү келет. Ошолор кантип сүйлөшөт мен түшүнбөйм да, "Апамдар сүйлөшүп коюптур, сен кандай дейсиң" дейби?..
САКИШ: - Байкемди үйлөйбүз дешиптир дагы, кимдин кызы бар деп атып, эжемдин дос кызына токтолушуптур. Экөө сүйлөшсүн деп "Ышкын терип келгиле" деп койбойбу. Анан байкем менен жеңем ышкын терип жалгыз калышыптыр. Байкем болсо эмне деп сүйлөөрүн билбей эле "Мобу гүлдү сыя гүл дейт" деп коет экен.
БОРОНЧУ: - Бир окуя айтып берейин сиздерге. Абдылдалар эс алганы тоого чыгыптыр. Анан эле баары отун теребиз деп көңүл жакындары менен эки-экиден кетишет экен. Абдылда дагы бир кызды ээрчитип алып жөнөптүр. Караса эле бак-дарактуу жакшы жер бар экен. Ошол жерге тиги кызды жетелеп кирсе эле бир тууган кайнагасы дагы бир кыз менен отурат экен. Анан Абдылда "Биз неме, походго келдик эле, анан тамак бышыралы деп отун терип жүрдүк эле… " десе, кайнагасы "Ии, жакшы, биз дагы отун терип атабыз, отура бергиле" деген экен.
САКИШ: - Атаңа күрүч басып бергениңди айтып берсең?..
БОРОНЧУ: - Гастролдоп жүрүп аш басканды үйрөндүм. Бизде бирок аш дебейт да. Үйдөгүлөргө бир чоң казанга басып бердим. Даамдуу болду, баары тамшанып эле жеди. Ошто жеп атып эле "Зор болуптур, жакшы жасапсың, жөрмөлөп кетиптир" деп мактайт эмеспи. Биздикилер унчукпай жеди дагы, аягында атам "Күрүчтү го жедик, эми бир нормальный тамак жейли, эт салып койгулачы" дейт.
БОПУШ: - Бир анекдот бар го. Бирөө Ошко барса "Аштан алың" эле дейт экен, "Алып эле атам" десе дагы "Аштан алың" дейт. "Ой алып атпаймынбы, көрбөй жатасыңбы?" десе, "Сиз аштан эмес гөштөн алып жатасыз" деген экен.
БОРОНЧУ: - Баткенде Мамажан Козубаев деген обончу досум бар да. Анан ал жакта тамак жеп баштаганда аксакалды "Сиз алып бериң" дешет да. Баштап бериң дегени да. Анан Мамажан "Боке, сен алып бер" десе, мен тамашалап "Мен сага эмнеге алып бермек элем, өзүңдүн колуң бар, өзүң алып же" дейм.
БОПУШ: - "Нанга караң, нанга караң" эле десе, бирөө айткан экен "Карап эле отура беребизби, анан качан жейбиз?" деп.
DF: - "Аталар керээзи" тасмасына дагы чогуу тартылдыңыздар ээ? Француз актрисасы Наталья Ренье кандай сезим калтырды?
БОПУШ: - Биз даярданып аткарат эмеспизби. Батыштын артисттери болсо жөн эле келип аткарып коюшат экен. Бирок ыйлай албайт экен да. Кинодо ырдап отуруп ыйлайт го, ошол жерде колуна вазелин сыяктуу бир нерсени сүйкөп алды. Анан беш мүнөттөн кийин көзүнөн жаш ага баштады.
БОРОНЧУ: - "Айыл өкмөтүндөгү" баптист бала чын эле жашоодо дагы ошондой экен да. Өтүп баратсам эле бир чачы жок неменин сүрөтүн коюп алып, шамды жагып коюп сыйынып отурат. Анан чыккандан кийин "Эй, дос, мен сени тамашалап атат экен десем, чын эле ошондой турбайсыңбы? Эмнеге жанагы таз башка сыйынып атасың?" десем, "Ал менин агайыным" дейт. "Андан көрө Жамбылдын сүрөтүн коюп ал, кичине таанышыраак" дедим… Мен өзүм да намаз окуйм, анан түндө да туруп алып Тахажут деген намазды да окуйм. Күмөндөр айтат "Мен билгенден беш маал эле намаз окучу эле, түндө кандай намаз окуйсуң?" дейт. Ал өзүң үчүн окула турган намаз да, анан жөнөкөй кылып түшүндүрүш үчүн "Өзүңдүн личный вопросторуң менен кудайга кайрыла турган намаз" дедим.
САКИШ: - Мени "Айыл өкмөтүндө" көзү ачык кылып койбодубу. Анан Балыкчыга Эрнис байке көзү ачыкка алып барды. Көзү ачык эмне жумуштарды кылат, үйрөнөйүн деп аны менен кошулуп түнөбөдүмбү. Эртең менен алтыда кошулуп турам, кишилер келет экен. Көзү ачыктардын жумушу да аябай оор экен.
DF:- "Боз салкында"5-6 даана француз атырын сатып алганыңыз сонун да…
САКИШ: - Элестет, айылда француз атыры элүү сомдон болсо.
DF: - Сакиш эжени качан тумушка узатасыз? Жаныңызда алып жүрө бересизби? Сиздин айыңыздан жигиттин баары кетип атат?
БОПУШ: - Ошого ала качалы деп атпаймынбы?
САКИШ: - Элестет мени алып качканын… Бая күнү силердин гезитиңер суроо берди эле "Жаман эрге мингенче жайдагым жакшы, жаман эрге тийгенче бойдогум жакшыбы?" деп. Кудай буюрса, баары болот.
БОПУШ: - Ой, мунуңар жөнөкөйлөрүн тоотпой, кармаганда эле генералды кармап атпайбы?!
DF: - Биздин редакцияга келип чайлашып бергениңиздерге чоң рахмат. Борончу байке, мончоңуз жакшы иштеп, көп-көп акча алып келип турсун. Бопуш байке, сизге дагы чыгармачылык ийгилик каалайбыз. Сакиш эже болсо эртерээк ак жоолук салынып баарыбызды сүйүнтсүн…
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!